REGULAMENTUL (CE) NR. 336/2007 AL COMISIEI
din 28 martie 2007
privind modificarea anexei II la Regulamentul (CE) nr. 1788/2003 al Consiliului de stabilire a unei prelevări în sectorul laptelui și al produselor lactate, în ceea ce privește conținutul de grăsime de referință pentru România
COMISIA COMUNITĂȚILOR EUROPENE,
având în vedere de Tratatul de instituire a Comunității Europene,
având în vedere Regulamentul (CE) nr. 1788/2003 al Consiliului din 29 septembrie 2003 de stabilire a unei prelevări în sectorul laptelui și al produselor lactate (1), în special articolul 9 alineatul (5) al doilea paragraf,
întrucât:
(1)
În vederea realizării unei revizuiri a conținutului de grăsime de referință stabilit în anexa II la Regulamentul (CE) nr. 1788/2003, prevăzută la articolul 9 alineatul (5) al regulamentului menționat anterior, România a prezentat Comisiei un raport detaliat privind rezultatele și tendințele referitoare la conținutul de grăsime în 2004 în ceea ce privește producția efectivă de lapte, efectuat pe baza unei anchete oficiale.
(2)
Potrivit acestui raport și în urma unei evaluări realizate de serviciile Comisiei, se impune adaptarea conținutului de grăsime de referință stabilit în anexa II la Regulamentul (CE) nr. 1788/2003 pentru România.
(3)
Măsura prevăzută în prezentul regulament este în conformitate cu avizul Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
În anexa II la Regulamentul (CE) nr. 1788/2003, trimiterea „35,93” care corespunde României se înlocuiește cu trimiterea „38,5”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 aprilie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 martie 2007.